Den 19-årige kvinde, der 19. februar kørte en 54-årig kvinde ihjel i Aars, havde en promille på 1,96. Det viser den blodprøve, som blev taget kort efter ulykken, oplyser politiadvokat Peter Rask til Nordjyske. Blodprøverne skal også undersøges for eventuelle stoffer, men politiet mistænker ikke, at det vil være at finde, siger Peter Rask. Efter ulykken blæste den 19-årige et alkometer op på 2,01. Den 19-årige blev 19. februar varetægtsfængslet frem til 5. marts, sigtet for spirituskørsel og uagtsomt manddrab. I grundlovsforhøret forklarede hun, at hun havde været i byen på Crazy Daisy i Aars og ville køre hjem, da diskoteket lukkede. Hun havde efter eget udsagn kun fået fire eller fem genstande, men en kammerat mente, at hun var alt for beruset til at køre hjem. Få hundrede meter fra diskoteket kørte hun op på fortovet og ramte den 54-årige, der sammen med sin søn var ved at dele aviser ud. Den 19-årige erkendte at have ført bilen, men hun kunne ikke huske meget fra ulykken og kunne derfor ikke erkende spirituskørsel eller uagtsomt manddrab.
19-årig fra Aars var fuld, da hun påkørte og dræbte 54-årig, viser blodprøve.